Percubaan pembunuhan Donald Trump

Pada 13 Julai 2024, bekas presiden Amerika Syarikat Donald Trump telah cedera dalam satu kejadian tembakan di sebuah rapat umum untuk menggalang sokongan dalam kempen pilihan rayanya diadakan dalam sebuah tapak pameran di Butler, barat negeri Pennsylvania. Menurut saksi dan rakaman video, Trump mengalami pendarahan dari telinga kanannya sejurus selepas tembakan, akibat kesan luka dari tembakan. Pegawai persekutuan dan tempatan melaporkan bahawa suspek penembak dan seorang peserta perhimpunan terbunuh, manakala dua lagi peserta cedera parah. 

Kes tembakan ini sedang disiasat sebagai cubaan membunuh. Ini merupakan kejadian pertama seseorang presiden A.S. baik yang mantan mahupun semasa cedera dalam suatu penembakan sekian lama sejak kejadian penembakan terhadap Ronald Reagan pada tahun 1981.

Selepas penembakan itu, Presiden Joe Biden lawan Trump dalam pilihan raya 2024 menempelak serangan itu sebagai suatu kejadian yang "menjijikkan" sambil menegaskan "tidak patut berlakunya di Amerika [Syarikat] keganasan seperti ini". Bekas-bekas presiden Bill Clinton, George W. Bush, dan Barack Obama juga mengutuk tembakan itu, begitu juga dengan banyak pemimpin antarabangsa. Sambil keadaan pengawasan keselamatan perhimpunan itu sedang dikritik meluas, pengarah Perkhidmatan Rahsia Kimberly Cheatle ditekan agar meletakkan jawatannya, manakala Presiden Biden mengumumkan rancangan untuk mengadakan suatu penyiasatan mandiri. Para penggubal undang-undang menggesa agar tahap keselamatan dipertingkatkan untuk calon-calon utama pilihan raya ini. Penemuan awal oleh Biro Siasatan Persekutuan mendedahkan bahawa Crooks telah meminjam senapang yang dibeli secara sah daripada bapanya dan tidak mempunyai rekod jenayah, maka motif serangan dia tidak diketahui. Bahkan, catatan media sosial mahupun atau tulisan lain dibuat Crooks tidak menyatakan fahaman politik diri yang khusus; hal ini mendatangkan kesangsian tinggi terhadap motif kejadian ini sehingga timbul banyak teori konspirasi yang cepat tersebar dalam kalangan pengguna media sosial selepas penembakan ini.

 Latar belakang 

 Tujuan Trump ke Pennsylvania 
Bekas presiden Donald Trump ialah calon paling diharapkan para ahli Parti Republikan yang bertanding dalam pilihan raya presiden Amerika Syarikat 2024. Perhimpunan dihadirinya ini sebahagian daripada kempen pilihan raya besar diadakan di negeri Pennsylvania yang tertumpu kerana keputusan undian se-negeri itu yang mudah "goyah" sampai mampu jadi penentu besar keputusan pilihan raya kebangsaan (swing state). Tembakan ini berlaku dua hari sebelum Konvensyen Kebangsaan Parti Republikan yang akan diadakan pada 15 Julai tahun sama.

 Persediaan keselamatan rapat umum 
Semua hadirin rapat umum ini disaring sebelum masuk agar tidak membawa sebarang senjata dan objek terlarang. Pengerusi Jawatankuasa Republikan Daerah Butler James E. Hulings menganggarkan bahawa 50,000 orang berada di perhimpunan itu.

Pada 2020, Trump memenangi 65 peratus undian di Butler, Pennsylvania, tapak perhimpunan itu, berbanding Biden 33%.

 Penembakan 
Sekitar jam 6:11 petang Zon Waktu Timur, bunyi tembakan kedengaran di perhimpunan Donald Trump di Butler, Pennsylvania. Sekurang-kurangnya tiga orang telah ditembak, menyebabkan seorang maut dan dua dalam keadaan kritikal. Darah kelihatan di bangku sebelah kiri di tempat itu. Penembak itu dilaporkan berada di luar perimeter keselamatan acara itu, maka dia tidak berada dalam kalangan hadirin rapatah lagi menjalani pemeriksaan keselamatan, dia terbunuh dalam serangan balas oleh penembak tepat pasukan Perkhidmatan Rahsia Amerika Syarikat sejurus tembakannya mengena Trump.

Mangsa lain
Selain Trump, tiga lelaki juga terkena tembakan. Corey Comperatore, jurutera projek dan perkakas serta anggota bomba sukarela di Buffalo Township, asal Sarver, Pennsylvania (berumur 50 tahun), dilaporkan terbunuh. Menurut keluarga waris Corey dan Gabenor Negeri Pennsylvania Josh Shapiro, dia meninggal dunia ketika melindungi isteri dan anak perempuannya daripada tembakan.

Pelaku
Pada 14 Julai, FBI mengenal pasti penembak itu sebagai Thomas Matthew Crooks, serang belia berusia 20 tahun berasal dari Bethel Park kira-kira sejam jarak pandu kereta dari tempat perhimpunan. Crooks dipercayai bertindak sendirian. Senapang yang digunakan Crooks telah dibeli secara sah oleh bapanya, menurut sumber penguatkuasa undang-undang. Crooks belajar di Sekolah Menengah Bethel Park dan lulus dari Kolej Komuniti Allegheny County dua bulan sebelum penembakan. Beliau tidak mempunyai rekod jenayah.

 Kesudahan 
Perkhidmatan Rahsia Amerika Syarikat mengetuai siasatan dengan Jabatan Kehakiman, Biro Penyiasatan Persekutuan dan Biro Alkohol, Tembakau, Senjata Api dan Bahan Letupan. Insiden itu sedang disiasat sebagai cubaan membunuh. Ia adalah kali pertama presiden semasa atau calon presiden cedera dalam kejadian tembakan sejak Ronald Reagan pada 1981.

Jurucakap Datuk Bandar New York Eric Adams menyatakan kehadiran polis akan dipertingkatkan di seluruh bandar "atas kewaspadaan yang tinggi".

Rujukan

Pautan luar
 "Former President Donald Trump Campaigns in Butler, PA", July 13, 2024, C-SPAN 
 Kenyataan Trump di Truth Social 



Kategori:2024 di Amerika Syarikat
Trump, Donald
Kategori:Rencana yang mengandungi klip video
Kategori:Butler, Pennsylvania
Kategori:Kontroversi pilihan raya presiden Amerika Syarikat 2024
Kategori:Kematian akibat senjata api di Amerika Syarikat
Kategori:Kempen presiden Donald Trump 2024
Kategori:Kepresidenan Joe Biden